รับหลักการวาระแรก ร่างพระราชบัญญัติงบประมาณรายจ่ายประจำปีงบประมาณ พ.ศ.2566
การประชุมสภาผู้แทนราษฎร เพื่อพิจารณา ร่างพระราชบัญญัติงบประมาณรายจ่ายประจำปีงบประมาณ พ.ศ.2566 วงเงิน 3,185,000 ล้านบาท วาระแรกเสร็จสิ้นลงแล้ว หลังใช้เวลาพิจารณา 3 วัน ภาพรวมการอภิปรายเป็นไปด้วยความเรียบร้อย โดยการอภิปรายของ ส.ส.ฝ่ายค้าน ที่ไม่เห็นด้วยกับงบประมาณฉบับนี้ มุ่งเน้นอภิปรายถึงการจัดสรรงบประมาณที่ไม่สอดคล้องกับสถานการณ์ปัจจุบัน ที่บางกระทรวงได้รับงบประมาณน้อย ทั้งที่เป็นกระทรวงที่มีความสำคัญ รวมทั้งการจัดสรรงบประมาณที่ส่อให้เห็นว่า อาจมีความไม่โปร่งใสเกิดขึ้นนายสุทิน คลังแสง ประธานวิปฝ่ายค้าน อภิปรายสรุป ระบุว่า จัดสรรงบประมาณรายจ่ายประจำปี 2566 ถือเป็นช่วงหัวเลี้ยวหัวต่อที่กำลังจะฟื้นเศรษฐกิจของประเทศ หากผิดพลาดแทนที่จะทำให้เศรษฐกิจกิจฟื้นตัว จะทำให้เศรษฐกิจทรุดลง เพราะมี 4 ปัจจัยที่จะส่งผลกระทบโดยตรงต่อการขับเคลื่อนเศรษฐกิจของประเทศคือ การบริโภคภาคเอกชน การลงทุนภาคเอกชน การลงทุนภาครัฐและการส่งออกสุทธิ ซึ่งต้องใช้งบประมาณเป็นตัวขับเคลื่อน แต่หากการจัดทำงบประมาณผิดพลาด จะทำให้เศรษฐกิจไม่สามารถเดินไปข้างหน้าได้ จากนั้น พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวขอบคุณสมาชิกที่ร่วมกันพิจารณางบประมาณที่รัฐบาลเสนอ แม้ว่าการจัดทำงบประมาณรายจ่ายประจำปี จะอยู่ภายใต้งบประมาณที่มีอยู่อย่างจำกัด รัฐบาลก็ยังให้ความสำคัญกับประชาชนและผลประโยชน์สูงสุดของประเทศ โดยการจัดทำร่างพระราชบัญญัติงบประมาณฉบับนี้ เพื่อสนับสนุนการฟื้นตัวเศรษฐกิจและสังคม ภายหลังจากภาวะวิกฤตที่เกิดขึ้นจากการระบาดของโรคโควิด -19 และสถานการณ์โลกในปัจจุบัน ตลอดจนขับเคลื่อนการพัฒนาตามแนวทางยุทธศาสตร์ชาติอย่างต่อเนื่อง ในการสร้างโอกาส สร้างความเสมอภาค ลดความเหลื่อมล้ำ ทั้งนี้เพื่อประโยชน์สูงสุดของประชาชนและประเทศชาติ รวมทั้งสนับสนุนให้เศรษฐกิจเข้มแข็งและมีศักยภาพทั้งนี้หลังการอภิปรายเสร็จสิ้น ที่ประชุมได้ลงมติ รับหลักการวาระแรก ร่างพระราชบัญญัติงบประมาณรายจ่ายประจำปีงบประมาณ พ.ศ.2566 ด้วยคะแนน 278 เสียง ไม่เห็นด้วย 194 เสียง งดออกเสียง 2 เสียง พร้อมตั้งกรรมการวิสามัญพิจารณา 72 คน กำหนดระยะเวลาแปรญัตติ 30 วัน นัดประชุมครั้งแรก 14 มิถุนายน 2565 เวลา 14.00 น. และประธานในที่ประชุม ได้สั่งปิดการประชุมในเวลา 01.27 น.